नयी दिल्ली । वैश्विक स्तर पर दोनों कीमती धातुओं में आयी बड़ी गिरावट के कारण आज दिल्ली सर्राफा बाजार में सोना लगातार दूसरे दिन टूटता हुआ 400 रुपये लुढ़ककर दो सप्ताह से ज्यादा के निचले स्तर 29,150 रुपये प्रति दस ग्राम पर आ गया। चाँदी भी 550 रुपये का गोता लगाती हुई दो सप्ताह बाद 41 हजार से नीचे उतरकर 40,950 रुपये प्रति किलोग्राम बोली गयी। अंतर्राष्ट्रीय बाजार में गुरुवार को भी पीली धातु में बड़ी गिरावट रही थी। हालाँकि, गणतंत्र दिवस के मौके पर स्थानीय बाजार बंद रहने का कारण आज स्थानीय स्तर पर सोने पर दोगुना दबाव देखा गया। लंदन तथा न्यूयॉर्क से मिली जानकारी के अनुसार, आज सोना हाजिर 6.23 डॉलर टूटकर 11 जनवरी के बाद के निचले स्तर 1,181.80 डॉलर प्रति औंस पर आ गया। फरवरी का अमेरिकी सोना वायदा भी 8.10 डाॅलर फिसलकर 1,181.70 डॉलर प्रति औंस के भाव बिका। बाजार विश्लेषकों ने बताया कि डॉलर के मजबूत रहने से सोने पर दबाव है। साथ ही हाजिर में माँग कम रहने के कारण भी इसकी कीमतें गिरी हैं। लंदन में चाँदी हाजिर भी 0.07 डॉलर फिसलकर 16.68 डॉलर प्रति औंस पर आ गयी।